**Jaakko Tapaninen** (s. 1964) on suomalainen kirjailija, journalisti, konsultti ja yritysjohtaja. Hän on perustamansa viestintäyrityksen Great Point Oy:n toimitusjohtaja. Tapaninen tunnetaan myös tehtävistään Image-lehden päätoimittajana, Kustannusosakeyhtiö Tammen kustannusjohtajana, Kustannus-Osakeyhtiö Kotimaan toimitusjohtajana, yhtenä uuden Nuorsuomalaisen puolueen perustajista sekä useiden tietokirjojen kirjoittajana.

Ura
---

Jaakko Tapanisen ura journalistina alkoi vasta perustetusta City-lehdestä, jossa hän työskenteli reportterina, City in English -lehden päätoimittajana ja lehden päätoimittajana vuosina 1987–1991. Tämän jälkeen hän siirtyi Image-lehden päätoimittajaksi vuosiksi 1991-1997. Vuosina 1995–1997 hän oli myös lehteä julkaisseen Image-Kustannuksen toimitusjohtaja. Vuonna 1997 hänet kutsuttiin Bonnier-konsernin omistukseen siirtyneen Kustannusosakeyhtiö Tammen yleisestä kirjallisuudesta vastaavaksi kustannusjohtajaksi. Vuonna 1997 Tapaninen hankki yhdessä kustannuspäällikkö Terttu Toiviaisen kanssa Tammelle Harry Potter -kirjojen kustannusoikeudet, mistä seurasi myös Suomessa historiallinen lastenkirjailmiö ja -menestys. Tapaninen toimi Tammessa vuoteen 2006.

Syyskauden 1997 Tapaninen juonsi myös TV2:ssa viikoittaista ajankohtaisohjelmaa Varjohallitus.

Vuonna 2006 Tapaninen toimi Bazar Kustannuksen vt. kustantajana.

Vuonna 2006 Tapaninen perusti Great Point Oy -nimisen viestinnän konsultointi- ja suunnitteluyrityksen ja työskenteli sen palveluksessa vuoden 2010 alkuun, jolloin hänet valittiin Kustannus-Osakeyhtiö Kotimaan toimitusjohtajaksi. Kesäkuussa 2014 Tapaninen ilmoitti jättävänsä Kotimaan toimitusjohtajan tehtävät ja keskittyvänsä taas Great Pointin kehittämiseen.

Koulutus ja perhesuhteet
------------------------

Tapaninen kirjoitti ylioppilaaksi Tapiolan lukiosta ja on valmistunut valtiotieteen kandidaatiksi Helsingin yliopistosta. Vuodesta 1992 hän on ollut naimisissa Birgit Tapanisen kanssa. Parilla on Sofia-tytär.

Poliittinen toiminta ja luottamustehtävät
-----------------------------------------

Vuonna 1994 Tapaninen julkaisi yhdessä ystäviensä Risto E. J. Penttilän ja Janne Jutilan kanssa pamfletin *Ultimatum Isänmaalle – Nuorsuomalainen näkemys Suomen mahdollisuuksista*. Keskellä syvää lamaa julkaistu optimistinen teos herätti laajaa kiinnostusta ja johti uuden Nuorsuomalaisen puolueen syntyyn ja osallistumiseen eduskuntavaaleihin vuonna 1995. Tapaninen oli puolueen ehdokkaana Uudellamaalla, mutta jäätyään valitsematta jättäytyi syrjään puolueen toiminnasta.

Vuonna 2007 Tapaninen valittiin silloisessa Pohjan kunnassa sijainneen Pohjan Ruukkiteollisuus Oy:n hallituksen puheenjohtajaksi. Hänellä oli keskeinen rooli, kun suurin osa kunnan kiinteistöyhtiön omistamista Billnäsin ruukin teollisista rakennuksista myytiin yrittäjä Olli Muuraiselle vuonna 2008.

Tapaninen on KSF Median hallituksen jäsen ja Suomen Kulttuurirahaston johtokunnan jäsen.

Teokset
-------

* Tapaninen, Jaakko: *Kauppahuoneen kuolema*. Helsinki: Tammi, 1991. ISBN 951-30-9540-1
* Penttilä, Risto E. J. & Tapaninen, Jaakko & Jutila, Janne: *Ultimatum isänmaalle – Nuorsuomalainen näkemys Suomen mahdollisuuksista*. Helsinki: Otava 1994. ISBN 951-1-12956-2
* Tapaninen, Jaakko: *Lähikuvassa Eero Huovinen*. Helsinki: Otava, 2010. ISBN 978-951-1-23187-5
* Tapaninen, Jaakko & Ahtisaari, Marko: *10X Finland – Miksi media irtoaa liitoksistaan ja miten rakentaa Suomelle 10 kertaa lupaavampi tulevaisuus*. Helsinki: Teos, 2015. ISBN 978-951-851-711-8
* Tapaninen Jaakko: Tulisielun pelikirja - Ari Tolppanen ja aikaansaamisen taide. Teos, 2023.

### Toimittajana

* *Taivaan laiturilla – Isovanhempieni rakkauskirjeet*. Toimittanut Jaakko Tapaninen. Helsinki: Otava, 1997. ISBN 951-1-14336-0
* *Finland – The Northern Experience, New Europe, and the Next Millennium*. Päätoimittanut Jaakko Tapaninen. Helsinki: Tammi, 1999. ISBN 951-31-1412-0

Lähteet
-------

1. ↑  Hietanen Leena: Image-lehden päätoimittaja vaihtuu *Helsingin Sanomat*.  8.8.1991. Viitattu 20.9.2023.
2. ↑  Suomi TOP 50 *City*.  4.5.2001. Viitattu 20.9.2023.
3. ↑  Alkio Jyrki: Jaakko Tapaninen Imagesta Tammen kustannusjohtajaksi Aamulehden Matti Apusesta tulee Image-lehden uusi päätoimittaja *Helsingin Sanomat*.  19.3.1997. Viitattu 20.9.2023.
4. ↑  Jukka Petäjä: Jaakko Tapaninen lähti Tammesta *Helsingin Sanomat*.  1.2.2006. Viitattu 20.9.2023.
5. ↑  Operaattorit: TV2 *Helsingin Sanomat*.  10.10.1997. Viitattu 20.9.2023.
6. ↑  Taloussanomat: Jaakko Tapaninen Suomen Bazariin *Ilta-Sanomat*.  5.9.2006. Viitattu 20.9.2023.
7. ↑  Uutiset, Mar-mai
8. 1 2 3  50-vuotias | Pomo sai täyslaidallisen *Helsingin Sanomat*.  3.6.2014. Viitattu 20.9.2023.
9. ↑  Merja Saarinen: Kirjojen herra *Ilta-Sanomat*.  9.12.2000. Viitattu 20.9.2023.
10. ↑  Vanninen Liisa: Jaakko Tapaninen tietää keinot Suomen pelastamiseksi *Helsingin Sanomat*.  20.2.1994. Viitattu 20.9.2023.
11. ↑  Pääkirjoitus | Vaihtoehtoina nousu tai sukupuutto *ts.fi*.  29.4.2012. Viitattu 20.9.2023.
12. ↑  Ultimatum Isänmaalle *Risto E.J. Penttilä*. Viitattu 20.9.2023.
13. ↑  Risto E. J. Penttilä: Nuorsuomalaisten vallankumous söi lapsensa *Helsingin Sanomat*.  25.4.1999. Viitattu 20.9.2023.
14. ↑  Kjellberg Helena: Nuorsuomalaiset vetoavat muutoshaluun eduskuntavaaleissa Ehdokkaina opiskelijoita, yrittäjiä ja äitejä *Helsingin Sanomat*.  13.1.1995. Viitattu 20.9.2023.
15. ↑  Billnäs.fi[vanhentunut linkki]
16. ↑  Perinteikkäästä Billnäsin ruukista tapahtumakeskus *mtvuutiset.fi*.  8.1.2009. Viitattu 20.9.2023.
17. ↑  Ksfmedia[vanhentunut linkki]
18. ↑  Suomen Kulttuurirahasto[vanhentunut linkki]
19. ↑  Teos (kustantamo): *Tulisielun pelikirja: Ari Tolppanen ja aikaansaamisen taide*. Helsinki: Kustannusosakeyhtiö Teos, 2023. ISBN 978-952-363-353-7. Teoksen verkkoversio (viitattu 20.9.2023).


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Suomi (KANTO)

 |
|  |
| Muut | 
* IdRef

 |

 |